Jong Danielle solis in Odeion Sinfonia | Netwerk24
Jong Danielle solis in Odeion Sinfonia
Deur Elretha Britz 06 September 2018 09:30
Die veelsydige Danielle Ceronio, wat ewe puik vaar in die nasionale skermspan as die nasionale jeugblaasorkes, is die solis in die Odeion Sinfonia se jaarkonsert. Ceronio speel klarinet en blokfluit, maar vir dié optrede haal sy haar saxofoon uit.
Die Odeion Sinfonia bestaan uit studentestrykers en gevorderde skoolleerlinge wat in die orkes die geleentheid kry om as seksieleiers en konsertmeester op te tree en hulle só vir volwasse orkeste voor te berei.
Anmari van der Westhuizen, aan wie Derek Ochse die Sinfonia se dirigeerstokkie in 2011 oorhandig het, sê die konsert is ter herinnering van Ochse wat op 17 September sou verjaar. Ochse het diep spore as violis en dirigent en die stigter van verskeie konsertreekse in Bloemfontein getrap.
Ceronio, ’n gr. 9-leerling aan die Hoërskool Sentraal, is vanjaar vir die Nasionale Jeugblaasorkes gekies en is die eerste klarinetspeler in die Vrystaatse Jeugsimfonieorkes, die Vrystaatse Jeugblaasorkes en die OSM Camerata.
Sy speel ook toneel, skilder en is ’n lid van die Junior Proteaskermspan.
In die konsert saam met die Odeion Sinfonia speel sy Passacaglia vir saxofoon en strykorkes van die Bloemfonteinse komponis Noel Stockton.
Van der Westhuizen is ’n medeprofessor aan die Universiteit van die Vrystaat (UV), die tjellis en hoof van die veelbekroonde Odeionstrykkwartet, ’n tjellodosent en leier van die tjelloseksie in die Vrystaatse simfonieorkes (FSSO).
Ná haar musiekstudie aan die Universiteit Stellenbosch het sy uitvoerende kwalifikasies aan die Mozarteum in Salzburg, Oostenryk, en die Hochschule für Musik in Keulen, Duitsland, deurloop.
Haar kamermusiekvaardighede het sy by die wêreld se beste strykkwartetlede verfyn, onder meer die Alban Berg-, Amadeus-, Borodin- en die Hagenstrykkwartet.
Voordat sy as dirigent van die Sinfonia oorgeneem het, het sy tien jaar die UCT Strykensemble in Kaapstad dirigeer. Sy is ook mededirigent van die Vrystaatse Jeugsimfonieorkes.
Die Sinfoniaprogram open met Handel se Concerto Grosso op. 6 nr. 1 gevolg deur werke van twee Britse komponiste, Concerto Grosso van Vaughan Williams en Peter Warlock se Capriol Suite, asook die Passacaglia.
16 September om 16:00 in die Odeionteater op die UV-kampus. Toegang is gratis.